Dødt løp om hvem som er den beste sjefen
Nesten 46 prosent av den norske befolkningen er ikke enig i kritikken av at Jens Stoltenberg har utvist dårlig lederskap og manglende gjennomføringsevne i tiden etter at Gjørv-kommisjonen la frem sin knusende rapport om 22. juli. Det viser en undersøkelse som InFact har utført for VG. Samtidig viser resultatene at to av fem nordmenn støtter kritikken fra Civita-leder Kristin Clemet og Oslo-ordfører Fabian Stang. - Først og fremst viser dette at nasjonen støtter det lederskapet som Stoltenberg utviste etter 22. juli. Godt lederskap dreier seg også om å lede landet i kriser, og der er jeg sikker på at Stoltenberg skårer veldig sterkt, sier Arbeidspartiets partisekretær Raymond Johansen.Utspillet fra Clemet og Stang kom som et svar på partilederdebatten sist mandag, da Stoltenberg dro paralleller mellom Høyre-leder Erna Solbergs lederegenskaper og det faktum at de borgerlige partiene ikke har klart å bli enige om hvilket regjeringsalternativ de skal gå til valg på. Siden da har debatten rast om hvem som er den beste sjefen av de to rivalene. Den sittende statsministeren må imidlertid godta at flertallet ikke er på linje med ham: Over halvparten av de spurte i InFact-undersøkelsen er ikke enig med Stoltenberg. InFact-undersøkelen viser at det er dødt løp mellom Erna Solberg og Jens Stoltenberg når folket blir bedt om å vurdere de to statsministerkandidatenes lederegenskaper: Solberg får best uttelling på gjennomføringsevne, og flertallet av de spurte mener også at hun er den beste beslutningstakeren. På spørsmål om hvem som vil representere Norge best i utlandet, stikker imidlertid Stoltenberg av med en soleklar seier. Kun én av fem nordmenn mener Solberg vil gjøre en bedre figur enn Stoltenberg i møte med andre lands statsledere.Erna kommer imidlertid best ut når det gjelder tillit og troverdighet. 46 prosent stemmer på Solberg, mens Stoltenberg må ta til takke til med 41,4 prosent. Det er Solberg spesielt godt fornøyd med. - Jeg synes dette er hyggelige tall for meg på det som handler om styring, tillit og troverdighet, sier Høyre-lederen. Hun mener det er vel fortjent at Stoltenberg skårer høyere enn henne på enkelte punkter. - Han har representert Norge godt i utlandet, og virket samlende i tiden etter 22. juli, sier Solberg.
Et knapt flertall av befolkningen er uenige med kritikken av måten Jens Stoltenberg håndterte etterdønningene av 22. juli.